กกต. สรุปภาพรวมจัดการเลือกตั้งล่วงหน้า เป็นไปด้วยความเรียบร้อย แม้พบปัญหาการจ่าหน้าซอง -การฉีกรายชื่อพรรคในบางจังหวัด ยืนยันบัตรลงคะแนนจะถูกส่งไปนับยังเขตเลือกตั้งของผู้ใช้สิทธิแน่นอน
นายแสวง บุญมี เลขาธิการคณะกรรมการการเลือกตั้ง (กกต.) แถลงสรุปภาพรวมการลงคะแนนใช้สิทธิเลือกตั้งล่วงหน้า หลังปิดหีบทุกหน่วยเลือกตั้งแล้วว่า ขอบคุณผู้มีสิทธิ์เลือกตั้งที่ออกมาใช้สิทธิ์เลือกตั้งล่วงหน้า ซึ่งขณะนี้ยังไม่ทราบตัวเลขผู้ออกมาใช้สิทธิที่ชัดเจน อยู่ระหว่างรอการตรวจสอบ ซึ่งคาดว่ามีผู้ออกมาใช้สิทธิไม่น้อยกว่า 70% พร้อมขอบคุณประชาชนทั้งผู้มีสิทธิ์เลือกตั้งและประชาชนทั่วไปที่ได้ตรวจสอบการทำงานของ กกต. แต่โดยภาพรวมการเลือกตั้งตลอดทั้งวันเป็นไปด้วยความเรียบร้อย แม้จะพบปัญหาอุปสรรคที่เกิดขึ้นมี 3 เรื่อง คือสภาพอากาศร้อน ขณะที่บางแห่งสถานที่คับแคบ เมื่อเทียบกับสัดส่วนผู้มาออกเสียงลงคะแนน ทำให้เกิดการรอคิวในบางจุด รวมถึงสภาพการจราจร ส่วนปัญหาการจ่าหน้าซองลงคะแนนผิดเขต เรื่องนี้ขอให้ประชาชนมั่นใจและสบายใจว่าบัตรที่ลงคะแนน จะถึงเขตที่ผู้มีสิทธิ์ลงคะแนนได้อย่างถูกต้อง พร้อมชี้แจงว่ารหัส 5 หลัก เป็นรหัสเขตและรหัสจังหวัด ไม่ใช่รหัสไปรษณีย์ ส่วนความผิดพลาดด้านเอกสารที่บางเขตเลือกตั้งมีชื่อพรรคและไม่มีชื่อบางพรรคนั้น จากการตรวจสอบเกิดขึ้นที่จังหวัดชลบุรี ไม่ใช่ที่จังหวัดสุรินทร์ ซึ่งเกิดจากมีการฉีดออกไป 3 แผ่น และมีการนำไปเผยแพร่ตามสื่อ ซึ่งทางเจ้าหน้าที่ได้มีการแก้ไขให้ถูกต้องอย่างรวดเร็ว เลขาธิการคณะกรรมการการเลือกตั้ง กล่าวถึงบัตรที่เหลือ จะทำการเจาะทำลายและแจ้งจำนวนที่หน้าหน่วยเลือกตั้ง พร้อมประกาศให้ประชาชนทราบ ณ หน่วยเลือกตั้ง ส่วนหลังปิดหีบ 17.00 น. จะมีรถไปรษณีย์ 475 คัน ไปรับหีบที่หน่วยเลือกตั้ง และส่งให้ไปรษณีย์ตรวจสอบนับยอดให้ตรงกับทาง คณะกรรมการการเลือกตั้ง (กปน.) พร้อมรัดสายและเซ็นลงนามรับมอบบัตร จากนั้นไปรษณีย์จะนำหีบบัตร โดยมีตำรวจ และการติดตั้ง GPS ไปส่งยังที่ศูนย์ไปรษณีย์ 15 แห่งทั่วประเทศ เพื่อนำบัตรไปคัดแยกที่ไปรษณีย์หลักสี่ ก่อนจะส่งไปเก็บยังเขตเลือกตั้งทุกเขต ในวันที่ 11 พ.ค.66 พร้อมบัตรเลือกตั้งนอกราชอาณาจักร เพื่อนำออกมานับคะแนนที่เขตเลือกตั้งของประชาชนผู้มีสิทธิ์ พร้อมกันในวันที่ 14 พ.ค.66 จึงขอให้ประชาชนมั่นใจในการเก็บบัตรเลือกตั้งที่ลงทะเบียนจะปลอดภัย สุจริต และโปร่งใส ส่วนการทำผิดกฎหมายเลือกตั้ง ซึ่งมีการถ่ายบัตรประชาชน รวมถึงการขนคนไปลงคะแนน ได้จัดชุดเคลื่อนที่เร็วลงไปตรวจสอบทุกปัญหาข้อร้องเรียน ส่วนปัญหาการจ่าหน้าซองลงคะแนนไม่ถูกต้องของเจ้าหน้าที่ที่จังหวัดนนทบุรีประมาณ 100 คนแรกในช่วงเช้านั้น ขณะนี้ได้มีการแก้ไขการจ่าหน้าซองให้ถูกต้องแล้ว ส่วนกรณีที่ไม่เขียนหน้าซองลงคะแนนเลยนั้น เบื้องต้นยังไม่ได้รับรายงานแต่อย่างไร